ลุ้น! กสทช.เคาะงบถ่าย “บอลโลก” 1.6 พันล.-กกท.รับหาก “ไม่ผ่าน” อาจอดดู
บอร์ด กสทช.นัดประชุมเพื่ออนุมัติงบประมาณ 1,600 ล้านบาท ตามที่ กกท.ได้เสนอ เพื่อใช้ซื้อลิขสิทธิ์ถ่ายทอดสดฟุตบอลโลก 2022 ด้านผู้ว่าฯ กกท.ยอมรับหากไม่ผ่านคนไทยอาจอดดู
บอร์ด กสทช.นัดประชุมเพื่ออนุมัติงบประมาณ 1,600 ล้านบาท ตามที่ กกท.ได้เสนอ เพื่อใช้ซื้อลิขสิทธิ์ถ่ายทอดสดฟุตบอลโลก 2022 ด้านผู้ว่าฯ กกท.ยอมรับหากไม่ผ่านคนไทยอาจอดดู
9 พ.ย. 2565

ผู้สื่อข่าวรายงานว่า ความคืบหน้าเรื่องการซื้อลิขสิทธิ์ถ่ายทอดสดฟุตบอลโลก 2022 ที่ประเทศกาตาร์ ซึ่งจะเริ่มการแข่งขันในวันที่ 20 พฤศจิกายนนี้ โดยในวันนี้ (9 พฤศจิกายน 2565) คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ หรือ กสทช. ได้ประชุมเพื่อพิจารณาวาระที่การกีฬาแห่งประเทศไทย หรือ กกท. ได้เสนอเรื่องขอการสนับสนุนงบประมาณ 1,600 ล้านบาท เพื่อซื้อลิขสิทธิ์ถ่ายทอดสดฟุตบอลโลก
ทั้งนี้ กสทช.ได้เชิญ นายก้องศักด ยอดมณี ผู้ว่าการ กกท. เข้ามาชี้แจงถึงการขอการสนับสนุนงบประมาณดังกล่าว พร้อมเปิดเผยภายหลังการเข้าชี้แจงว่า ทาง กสทช.ได้เชิญเข้ามาชี้แจงในเรื่องรายละเอียดของเงินจำนวน 1,600 ล้านบาทว่ามีค่าอะไรบ้าง และจะนำไปทำอะไรบ้าง ซึ่งหลังจากนี้จะเป็นส่วนที่ทางบอร์ด กสทช.จะทำการพิจารณา และมีข้อสรุปต่อไปว่า จะอนุมัติเงินค่าลิขสิทธิ์ให้หรือไม่อย่างไร
ด้านผู้ว่าการ กกท. ยอมรับว่า ถ้าหากผลพิจารณาไม่ได้รับเงินสนับสนุน คงเป็นเรื่องยากที่จะไปหาเงินจำนวนมาก เพื่อซื้อลิขสิทธิ์ฟุตบอลโลกในครั้งนี้ เพราะเวลากระชั้นชิดมากแล้ว และคนไทยก็อาจจะไม่ได้รับชมฟุตบอลโลก